“እያደገ የመጣው የመንገድ ልማት ዘርፍ ኢትዮጵያን በፈጣን ኢኮኖሚያዊና ማህበራዊ መስተጋብሮች እያስተሳሰረ ነው” – አቶ ደመቀ መኮንን
በ1 ነጥብ 9 ቢሊዮን ብር የተገነባውና 315 ኪሎ ሜትር ርዝመት ያለው የኮምቦልቻ-መካነ ሰላም-ግንደ ወይን የአስፋልት መንገድ ተመርቆ ለአገልግሎት በቅቷል።መንገዱን መርቀው የከፈቱት ምክትል ጠቅላይ ሚኒስትር አቶ ደመቀ መኮንን “መንግስት ለመንገድ ዘርፉ በሰጠው ልዩ ትኩረት በርካታ የአገሪቱ አካባቢዎች በኢኮኖሚያዊና ማህበራዊ መስተጋብሮች እየተሳሰሩ ይገኛሉ” ብለዋል።ተመርቆ ለአገልግሎት የበቃው የኮምቦልቻ – ግንደወይን መንገድም የአባይ ወንዝ በመካከላቸው በፈጠረው ሰፊ ሸለቆ ምክንያት ለዘመናት የቅርብ ሩቅ ሆነው የኖሩትን የደቡብ ወሎና የምሥራቅ ጎጃም ዞኖችን ያስተሳሰረ እንደሆነ ጠቁመዋል።መንገዱ ለጅቡቲ ወደብ ቅርብ እንደመሆኑ ጠቀሜታው ሁለቱን ዞኖች በማስተሳሰር ብቻ የሚወሰን ሳይሆን ከምዕራብ እስከ ምሥራቅ ያለውን የወጪ ንግድ ገበያ በተሳለጠ ሁኔታ ለማስተናገድ የተሻለ አቋራጭ መሆኑንም ነው አቶ ደመቀ የተናገሩት።በትርፍ አምራችነቱ የሚታወቀውን የምስራቅ ጎጃም ዞንና የኢንዱስትሪ ማዕከሏ ኮምቦልቻን የሚያገናኘው ይህ መንገድ ምርቱን ለኢንዱስትሪ ግብዓት በማዋልና የአርሶ አደሩን ተጠቃሚነት በማረጋገጥ ወደ ኢንዱስትሪ መር ኢኮኖሚ የሚደረገውን መዋቅራዊ ለውጥ በእጅጉ ይደግፋል ያሉት ምክትል ጠቅላይ ሚኒስትሩ “በአገራዊ ደረጃም ትልቅ የልማት ትርጉም ያለውና የህዳሴው ጉዞ አንዱ መገለጫ ነው” ብለዋል።ምክትል ጠቅላይ ሚስትሩ በአባይ ወንዝ ላይ 294 ሜትር ድልድይ በመገንባት ሁለቱን ዞኖች ማገናኘት ያስቻለውን መንገድ “አባይ የተደፈረበት ሌላው ማሳያ” ብለውታል።መንገዱን ተከትሎ በአባይ ወንዝ ሸለቆ ላይ የተገነባው ድልድዩ በአባይ ወንዝ ላይ ከተገነቡ ድልድዮች በትልቅነቱ ከህዳሴው ድልድይ ቀጥሎ ሁለተኛው ሲሆን ከውኃ በላይ የ45 ሜትር ርዝመት አለው።በሥነ ስርዓቱ ላይ የተገኙት የአማራ ብሔራዊ ክልል ርዕሰ መስተዳድር አቶ ገዱ አንዳርጋቸው እንደገለጹት መንገዱ በምርታማነታቸውና በኢንዱስትሪ ማዕከልነታቸው የሚታወቁትን የክልሉን አካባቢዎች የሚያገናኝ በመሆኑ በክልሉ ኢኮኖሚያዊና ማህበራዊ እንቅስቃሴ ያለው ፋይዳ የጎላ ነው።መንገዱ አማራ ክልልን እርስ በእርስ በማስተሳሰር ከወልዲያ – ወረታ መንገድ ቀጥሎ ሁለተኛው ረጅም መንገድ መሆኑን የገለፁት ርዕሰ መስተዳድሩ “የአካባቢውን ማህበረሰብ የመንገድ መሰረተ ልማት ተጠቃሚነት የዘመናት ጥያቄ የመለሰ ነው” ብለዋል።የኮምቦልቻ – መካነ ሰላም- ግንደ ወይን የአስፋልት መንገድ ከፊሉ ቀድሞ በጠጠር መንገድ ተገንብቶ የነበረ ሲሆን ከፊሉ ደግሞ ምንም አይነት የመንገድ መሰረተ ልማት ያልነበረበት እንደሆነ የኢትዮጵያ ዜና አገልግሎት ዘገባ ይጠቁማል።የትራንስፖርት ሚኒስትሩ አቶ ወርቅነህ ገበየሁ እንዳሉት ደግሞ የመንገድ ዘርፉ አገሪቱ ባለፉት ዓመታት ያስመዘገበችውን ፈጣንና ባለ ሁለት አኃዝ ኢኮኖሚያዊ እድገት በመደገፍ ከፍተኛ አስተዋጽኦ ያበረከተ ሲሆን ህዝቦችንም በተጨባጭ ተጠቃሚ እያደረገ ነው።በአሁኑ ወቅት ወደ ማንኛውም የአገሪቱ አካባቢዎች ክረምት ከበጋ ለማስኬድ ይፈጅ የነበረው በአማካይ የ7 ሰዓታት የእግር ጉዞ ወደ 1 ነጥብ 8 ሰዓት ዝቅ ማደረግ መቻሉም የዚሁ ማሳያ መሆኑንም ነው ሚኒስትሩ የተናገሩት።የመንገዶችን ደረጃ በማሳደግና በማሻሻልም በተሻለ ደረጃ የሚገኘውን መንገድ ቀደሞ ከነበረበት የ18 በመቶ ሽፋን አሁን ወደ 91 በመቶ ማሳደግ ተችሏል። 